CELEX: 52018PC0535
Language: bg
Date: 2018-07-16
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за даване на разрешение на Испания да прилага намалена ставка на акциза върху електроенергията, която се доставя пряко на плавателните съдове при престоя им в пристанища, в съответствие с член 19 от Директива 2003/96/ЕО

ЕВРОПЕЙСКА КОМИСИЯ
            Брюксел, 16.7.2018
            COM(2018) 535 final
            2018/0287(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за даване на разрешение на Испания да прилага намалена ставка на акциза върху електроенергията, която се доставя пряко на плавателните съдове при престоя им в пристанища, в съответствие с член 19 от Директива 2003/96/ЕО
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  Данъчното облагане на енергийните продукти и електроенергията в Съюза попада в регулаторния обхват на Директива 2003/96/ЕО на Съвета от 27 октомври 2003 г. относно преструктурирането на правната рамката на Общността за данъчно облагане на енергийните продукти и електроенергията
                     1
                   (наричана по-нататък „Директивата за данъчно облагане на енергийните продукти и електроенергията“ или „Директивата“). 
               
               
                  В член 19, параграф 1 от Директивата се посочва, че в допълнение към разпоредбите, предвидени по-специално в членове 5, 15 и 17 от нея, Съветът, като действа с единодушие по предложение на Комисията, може да даде разрешение на всяка държава членка да въведе допълнително освобождаване или намаление на равнищата на данъчно облагане поради специфични съображения на политиката.
               
               
                  Целта на настоящото предложение е да се разреши на Испания да прилага намалена ставка на акциза върху електроенергията, която се доставя пряко на плавателни съдове при престоя им в пристанища (наричана по-нататък „брегово електрозахранване“). Намалената ставка е предназначена да създаде икономически стимул за инсталирането и използването на брегово електрозахранване, така че да се понижи замърсяването на въздуха в пристанищните градове и да се подобри качеството на въздуха в района, което ще се отрази благоприятно на здравето на жителите. 
               
               
                  Целта на мярката, която ще приложи Испания, е също така да се намали въздействието на морския транспорт върху околната среда.
               
               
                  С писмо от 12 април 2018 г. испанските органи уведомиха Комисията за намерението си да прилагат от 1 юли 2018 г. и за срок от 6 години намалена ставка на данъка върху електроенергията в размер на 0,50 EUR/MWh по отношение на бреговото електрозахранване. Тази ставка е равна на минималната данъчна ставка за облагане на електроенергията за стопански цели, предвидена в Директива 2003/96/ЕО. 
               
               
                  Стремежът на Испания е чрез поисканата мярка да създаде стимул за използването на брегово електрозахранване, което се смята за по-малко замърсяваща алтернатива в сравнение с производството на електроенергия на борда на плавателните съдове при престоя им в пристанища. Понастоящем Испания прилага адвалорен акциз върху електроенергията в размер на 5,11269632 % от окончателната цена, включваща всички данъци и такси с изключение на акцизите и данъка върху добавената стойност. Испанското законодателство изисква също да се съблюдават минималните ставки, предвидени в член 10, параграф 1 и в таблица В от приложение I към Директивата, т.е. когато облагането с адвалорен акциз би довело до по-ниско данъчно задължение, електроенергията, използвана за стопански цели, да се облага със специфичен акциз в размер на 0,50 EUR/MWh, а електроенергията, използвана за нестопански цели — с 1 EUR/MWh.
               
               
                  Понастоящем бреговото електрозахранване се облага с общата ставка върху цената на електроенергията, която е 5,11269632 %. Испанските органи изчисляват цената на електроенергията без акцизи и данък върху добавената стойност на около 170 EUR/MWh, а данъчната ставка върху бреговото електрозахранване, изразена в EUR на MWh, е приблизително 8,69 EUR. В извършения от Комисията анализ на пазара на електроенергия в ЕС се прави предположение, че средно цените на електроенергията за отрасъла на промишлеността в Испания са по-ниски
                     2
                  . И в двата случая реалният акциз, дължим за MWh брегово електрозахранване, понастоящем е над 0,50 EUR.
               
               
                  От друга страна, в съответствие с член 14, параграф 1, буква в) от Директивата за данъчно облагане на енергийните продукти и електроенергията държавите членки трябва да освобождават от облагане енергийните продукти, използвани за производството на електроенергия на борда на корабите при престоя им в пристанища, а в съответствие с член 15, параграф 1, буква е) от Директивата те могат да освобождават от облагане и електроенергията, произведена на борда на кораби за плаване по вътрешни водни пътища. 
               
               
                  Испанските органи посочват, че данъчното облекчение ще се прилага за всички кораби, с изключение на такива за частно плаване за развлечение
                     3
                  , което означава, че всички търговски кораби ще се ползват от данъчното облекчение, независимо от техния размер или знамето, под което плават.
               
               
                  Испанските органи информираха Комисията, че към настоящия момент на испанските пристанища няма инсталирани съоръжения за брегово електрозахранване и е трудно да се прогнозира размерът на фискалните разходи за мярката.  Испанските органи посочват също така, че плавателните съдове няма да бъдат задължени да ползват брегово електрозахранване. Според техните изчисления би следвало данъчното облекчение да доведе до максимални годишни фискални разходи в размер на приблизително 150 000 EUR. Този резултат се основава на следните прогнозни цифри: брой на търговските кораби, които могат да бъдат захранвани с електроенергия от брега — 2700; потребление на електроенергия от корабите на испанските пристанища — приблизително 20 000 MWh на година; цена на електроенергията с всички данъци и такси без акцизи и данък върху добавената стойност — 170 EUR/MWh.
               
               
                  Испания поиска разрешението да бъде предоставено за срок от 6 години, което е максималният срок по член 19, параграф 2 от Директивата, с начало от 1 юли 2018 г.
               
               
                  Намерението на Испания е с намалението на данъчната ставка да създаде стимул за операторите на плавателни съдове да използват брегово електрозахранване с цел да се ограничат емисиите във въздуха и шумът от изгарянето на горива от плавателни съдове при престоя им в пристанища, както и емисиите на CO2. Прилагането на намалена данъчна ставка ще подобри конкурентоспособността на бреговото електрозахранване в сравнение с изгарянето на корабно гориво на борда, което е освободено от данъчно облагане.
               
            
            
               •Съгласуваност с действащите разпоредби в тази област на политиката
            
            
               Данъчното облагане на електроенергията е в регулаторния обхват на Директива 2003/96/ЕО, и по-специално на член 10. В член 14, параграф 1, буква в) се предвижда задължително освобождаване от данъчно облагане на електроенергията, произведена на борда на плавателен съд. В членове 5, 15 и 17 е предвидена възможността за държавите членки да прилагат данъчно диференциране, включително освобождаване и облекчения, по отношение на някои предназначения на електроенергията. В тези разпоредби обаче не е предвидено намалено данъчно облагане конкретно на бреговото електрозахранване.
            
            
               
                  Тази мярка съставлява държавна помощ и попада в обхвата на законодателството на ЕС по този въпрос, и по-точно на Регламент 651/2014/ЕС на Комисията
                     4
                  .
               
            
            
               Оценка на мярката по член 19 от Директива 2003/96/ЕО
            
         
         
            
               
                  Член 19, параграф 1, първа алинея от Директивата гласи следното: 
               
               
                  В допълнение към разпоредбите от предишните членове, и по-специално тези от членове 5, 15 и 17, Съветът, като действа единодушно по предложение на Комисията, може да даде разрешение на всяка държава членка да въведе допълнително освобождаване или редуциране на нивата на данъчно облагане поради специфични съображения.
               
               
                  Посредством въпросното данъчно облекчение испанските органи преследват целта за насърчаване на по-безвреден за околната среда начин за задоволяване на нуждите на корабите от електроенергия по време на престоя им в пристанища, чрез което да се постигне подобряване на качеството на въздуха в района. Комисията вече препоръча използването на брегово електрозахранване като алтернатива на производството на електроенергия на борда на плавателните съдове при престоя им в пристанища, като по такъв начин призна неговите екологични предимства
                     5
                  . Понастоящем електроенергията, доставяна на плавателни съдове при престоя им в пристанища, се облага с приблизително 8,69 EUR/MWh. Съответно исканото данъчно облекчение ще създаде допълнителен стимул за използването на тази технология, възлизащ на приблизително 8 EUR/MWh, и следователно ще допринесе за постигане на поставената цел на политиката. 
               
               
                  Възможността за въвеждане на благоприятно данъчно третиране на бреговото електрозахранване може да бъде предвидена съгласно член 19 от Директивата, тъй като неговата цел е да позволи на държавите членки да въведат допълнително освобождаване или намаление поради специфични съображения на политиката.
               
               
                  Испания поиска мярката да се прилага за максималния срок, предвиден в член 19, параграф 2, т.е. 6 години. По принцип срокът на прилагане на дерогацията следва да бъде достатъчно дълъг, така че операторите на пристанища да не се разколебаят да направят необходимите инвестиции в съоръжения за брегово електрозахранване. Срокът от шест години ще осигури максималната възможна правна сигурност и за корабните оператори, които трябва да планират инвестициите си в бордово оборудване.
               
            
            
               Правила за държавната помощ
            
            
               Намалената данъчна ставка в размер на 0,50 EUR/MWh, предвидена от испанските органи, е равна на минималното равнище на данъчно облагане в ЕС на електроенергията за стопански цели в съответствие с член 10 от Директива 2003/96/ЕО. Следователно мярката изглежда попада в обхвата на член 44 от Регламент 651/2014/ЕС на Комисията, в който се предвиждат условията, при които държавната помощ под формата на намаления на екологичните данъци съгласно Директива 2003/96/ЕО може да бъде освободена от изискванията за уведомяване за държавна помощ. Същевременно на този етап не може да се определи дали всички условия по посочения регламент са изпълнени и дали предложението за решение за изпълнение на Съвета не засяга задължението на държавата членка да гарантира спазването на правилата за държавна помощ, по-специално в случай на освободени помощи, попадащи в обхвата на Регламент № 651/2014/ЕС на Комисията.
            
            
               •Съгласуваност с други политики на Съюза
            
            
               Политика в областта на околната среда и изменението на климата
            
            
               Исканата мярка е свързана най-вече с политиката на ЕС в областта на околната среда. Тъй като с нея ще се спомогне за намаляване на изгарянето на корабно гориво на борда на плавателните съдове в пристанищата, мярката на практика ще допринесе за постигане на целта за подобряване на качеството на въздуха в района. По силата на член 13 от Директива 2008/50/ЕО относно качеството на атмосферния въздух
                  6
                държавите членки трябва да гарантират, че няколко вида замърсители на атмосферния въздух не превишават пределно допустимите стойности, установени в същата директива. Това задължение изисква от държавите членки да намерят разрешение на проблеми като емисиите от корабите по време на престоя им в пристанища (когато това е целесъобразно) и се предполага, че в пристанищата с такива проблеми ще бъде насърчавано използването на брегово електрозахранване като част от цялостната стратегия за качество на въздуха.
            
            
               Възможно е мярката да допринесе и за намаляване на емисиите на CO2, тъй като — поради по-високата системна ефективност и разликата във влаганите горива — електроенергийният микс от бреговата преносна мрежа е с по-нисък въглероден интензитет от електроенергията, произвеждана на борда на плавателните съдове чрез изгаряне на корабни горива. Във връзка с това може да се посочи, че тъй като източниците на енергия, предоставяна от електроенергийната мрежа, са отчасти възобновяеми (38 % през 2015 г. при прогнозирани около 90—100 % през 2050 г.), испанските органи очакват използването на брегово електрозахранване да доведе до намаляване на емисиите на парникови газове в Испания. Въпреки че въглеродният интензитет на доставяната допълнителна електроенергия обикновено е по-висок от този при средния електроенергиен микс и в голяма степен зависи от интервала от денонощието, в който настъпва допълнителното търсене, намалението на емисиите на CO2 в резултат на мярката може да бъде относително високо. 
            
            
               Енергийна политика
            
            
               Мярката е в съответствие с Директива 2014/94/ЕС за разгръщането на инфраструктура за алтернативни горива
                  7
               , чийто предмет е и инсталирането на съоръжения за брегово електрозахранване в пристанища, когато има търсене за такива съоръжения и разходите не са несъразмерни по отношение на ползите, включително ползите за околната среда. Тя е призната също така и за цел от общ интерес за отпускането на държавна помощ съгласно член 107, параграф 1 от ДФЕС
                  8
               .
            
            
               Тук е мястото да се напомни, че една важна причина за неблагоприятната конкурентна позиция на бреговото електрозахранване е фактът, че алтернативата, тоест електроенергията, произведена на борда на корабите в морските пристанища, понастоящем е напълно освободена от данъчно облагане: освободено е не само корабното гориво, изгаряно за производството на електроенергия, което съответства на нормалното положение съгласно член 14, параграф 1, буква а) от Директива 2003/96/ЕО, но и самата електроенергия, произвеждана на борда на плавателни съдове (вж. член 14, параграф 1, буква в) от Директива 2003/96/ЕО). Въпреки че само по себе си освобождаването от данъчно облагане на тази електроенергия може да се счита за трудно съвместимо с целите на Съюза в областта на околната среда, то е наложено от съображения за практичност. При данъчното облагане на електроенергията, произведена на борда, от корабособственика (който често е установен в трета държава) или от неговия оператор се изисква да декларират количеството на потребената електроенергия. Наред с това в декларацията трябва да се определи делът на електроенергията, потребена в териториалните води на държавата членка, в която е дължим данъкът. Административната тежест за корабособствениците в резултат на задължението да подават такива декларации за всяка държава членка, чиито териториални води са засегнати, би била огромна. При тези обстоятелства има основание да не се санкционира по-малко замърсяващата алтернатива, която е бреговото електрозахранване, като се позволи на Испания да прилага намалена данъчна ставка.
            
            
               Транспортна политика
            
            
               Мярката е съобразена с Препоръка 2006/339/ЕО на Комисията за насърчаване на бреговото електрозахранване на корабите при престоя им в пристанища на Съюза
                  9
                и със съобщението на Комисията, озаглавено „Стратегически цели и препоръки за политиката на ЕС в областта на морския транспорт“
                  10
               .
            
            
               Вътрешен пазар и лоялна конкуренция
            
            
               От гледна точка на вътрешния пазар и лоялната конкуренция мярката единствено намалява съществуващото данъчно неравновесие между два конкуриращи се източника на електроенергия за кораби при престоя им в пристанища — между производството на електроенергия на борда на плавателни съдове и бреговото електрозахранване — породено от освобождаването от данъчно облагане на корабните горива.
            
            
               Що се отнася до конкуренцията между операторите на плавателни съдове, на първо място трябва да се спомене, че понастоящем има твърде малко плавателни съдове, които използват брегово електрозахранване на търговска основа. Поради това значително нарушаване на конкуренцията може да възникне единствено между плавателните съдове, ползващи се от поисканата мярка, които преминават към брегово електрозахранване, и другите, които ще продължат да използват производство на борда на плавателния съд. Макар решаващ фактор за точността на прогнозите за разходите да са промените в цената на нефта (което силно затруднява прогнозирането), най-актуалните данни показват, че в повечето случаи и като цяло дори пълното освобождаване от данъчно облагане няма да понижи експлоатационните разходи за брегово електрозахранване под разходите за производството на електроенергия на борда на плавателните съдове
                  11
               , поради което в никакъв случай няма да представлява значително конкурентно предимство за операторите на плавателни съдове, които използват брегово електрозахранване, в сравнение с използващите електроенергия, произвеждана на борда. В настоящия случай значително нарушение на конкуренцията, подобно на горепосоченото, може да се очаква в още по-малка степен, тъй като Испания ще спазва минималното равнище на данъчно облагане, предвидено в Директива 2003/96/ЕО за електроенергията за стопански цели. Освен това бреговото електрозахранване ще бъде достъпно за всички засегнати кораби, независимо от знамето, под което плават, като съответно националните икономически оператори няма да се ползват от по-благоприятно данъчно третиране в сравнение с техните конкуренти от другите държави — членки на ЕС.
            
            
               По отношение на конкуренцията между пристанищата може да се очаква, че потенциалното въздействие върху търговията между държавите членки, което би могло да възникне, ако плавателните съдове променят маршрутите си поради възможността да използват брегово електрозахранване при намалена данъчна ставка, ще бъде незначително. Както беше посочено по-горе, при положение че поне в краткосрочен план няма вероятност използването на брегово електрозахранване да стане по-икономично от производството на електроенергия на борда, не съществува също вероятност данъчното облекчение за бреговото електрозахранване да наруши значително конкуренцията между пристанищата, като стимулира плавателните съдове да променят маршрута си с оглед на наличието на тази възможност.
            
         
         
            
               Срокът, за който се предлага да се разреши прилагането на намалена данъчна ставка, е сходен с предложения от Комисията 8-годишен срок за освобождаване от данък за брегово електрозахранване. Малко вероятно е направеният в предходните две алинеи анализ да претърпи промяна преди датата на изтичане на срока на действие на мярката.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Член 19 от Директива 2003/96/ЕО на Съвета.
            
            
               •Субсидиарност (при неизключителна компетентност) 
            
            
               Косвеното данъчно облагане, което е в обхвата на член 113 от Договора за функционирането на Европейския съюз (ДФЕС), само по себе си не попада в изключителната компетентност на Европейския съюз по смисъла на член 3 от ДФЕС.
            
            
               Същевременно по силата на член 19 от Директива 2003/96/ЕО Съветът разполага с изключителна компетентност — в рамките на вторичното право — да разрешава на дадена държава членка да въвежда допълнително освобождаване или допълнени намаления по смисъла на същата разпоредба. Държавите членки съответно не могат да изземат функциите на Съвета. В резултат на това принципът на субсидиарност не е приложим към настоящото решение за изпълнение. Във всеки случай, тъй като настоящият акт не е проект на законодателен акт, той не следва да се изпраща на националните парламенти, съгласно Протокол № 2 към Договорите, за преглед на спазването на принципа на субсидиарност.
            
            
               •Пропорционалност
            
            
               
                  Предложението е в съответствие с принципа на пропорционалност. Данъчното облекчение не надхвърля необходимото за постигане на въпросната цел.
               
            
            
               •Избор на инструмент
            
            
               Предложен инструмент: решение за изпълнение на Съвета. 
            
            
               В член 19 от Директива 2003/96/ЕО се предвижда единствено този вид мярка.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               За мярката не е необходима оценка на действащото законодателство.
            
            
               •Консултации със заинтересованите страни
            
            
               
                  Настоящото предложение се основава на искане, отправено от Испания, и засяга само тази държава членка.
               
            
            
               •Събиране и използване на експертни становища
            
            
               
                  Не бяха необходими външни експертни становища.
               
            
            
               •Оценка на въздействието
            
         
         
            
               
                  Настоящото предложение се отнася до разрешение за отделна държава членка по нейно искане и не налага извършването на оценка на въздействието.
               
               
                  От представената от Испания информация изглежда, че въздействието на мярката върху приходите от данъци ще бъде ограничено, като ставката на акциза върху бреговото електрозахранване ще продължи да бъде над минималните равнища на данъчно облагане, установени в Директива 2003/96/ЕО. Испания очаква мярката да окаже положително въздействие върху постигането на нейните цели от областта на околната среда и по-специално върху подобряването на качеството на въздуха в района на пристанищните градове.
               
            
            
               •Пригодност и опростяване на законодателството
            
            
               
                  Мярката не предвижда опростяване. Тя е резултат от искането, подадено от Испания, и се отнася само до тази държава членка.
               
            
            
               •Основни права
            
            
               
                  Мярката не оказва влияние върху основните права.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложението не създава финансова или административна тежест за Съюза. Следователно предложението няма отражение върху бюджета на Съюза.
               
            
            
               5.ДРУГИ ЕЛЕМЕНТИ
            
            
               •Планове за изпълнение и механизми за мониторинг, оценка и докладване
            
            
               
                  Не е необходим план за изпълнение. Настоящото предложение се отнася до даване на разрешение за прилагане на данъчно облекчение от отделна държава членка по нейно искане. То се предоставя за ограничен срок от шест години. Данъчната ставка, която ще се прилага, ще бъде равна на минималното равнище на данъчно облагане, установено с Директивата за данъчно облагане на енергийните продукти и електроенергията. Мярката може да бъде подложена на оценка в случай на искане за подновяване след изтичането на шестгодишния срок.
               
            
            
               •Подробно разяснение на специфичните разпоредби на предложението
            
            
               В член 1 се постановява, че на Испания ще бъде позволено да прилага намалена ставка на акциза върху електроенергията, доставяна пряко на плавателните съдове при престоя им в испанските пристанища. Ставката не трябва да бъде по-ниска от 0,50 EUR/MWh, т.е. минималното равнище на данъчно облагане на електроенергията за стопански цели, определено в Директивата. На корабите за частно плаване за развлечение съгласно определението в член 14, параграф 1, буква в), втора алинея от Директива 2003/96/ЕО няма да може да се доставя електроенергия по намалената ставка. 
            
            
               В член 2 се постановява, че съгласно искането на Испания разрешението поражда действие от датата на неговото уведомяване и за максималния срок, разрешен от Директивата, който е 6 години.
            
            
               2018/0287 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за даване на разрешение на Испания да прилага намалена ставка на акциза върху електроенергията, която се доставя пряко на плавателните съдове при престоя им в пристанища, в съответствие с член 19 от Директива 2003/96/ЕО
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
         
         
            
               като взе предвид Директива 2003/96/EО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията
                  12
               , и по-специално член 19 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С писмо от 12 април 2018 г. Испания поиска да ѝ бъде разрешено да прилага намалена ставка на акциза върху електроенергията, която се доставя пряко на плавателните съдове при престоя им в пристанища („брегово електрозахранване“), в съответствие с член 19, параграф 1 от Директива 2003/96/ЕО.
            
            
               (2)С намалението на акциза, което възнамерява да приложи, Испания цели да насърчи използването на бреговото електрозахранване. Използването на такава електроенергия се счита за по-малко вреден за околната среда начин за задоволяване на нуждите на плавателните съдове от електроенергия при престоя им в пристанища в сравнение с изгарянето на корабни горива от тези плавателни съдове.
            
            
               (3)Доколкото чрез използването му се избягват емисии на замърсители на въздуха, причинени от изгарянето на корабни горива от плавателните съдове при престоя им в пристанища, бреговото електрозахранване допринася за подобряване на качеството на въздуха в района на пристанищните градове. При специфичните условия на структурата на производството на електроенергия в Испания използването на електроенергия от бреговата мрежа вместо на електроенергия, произведена чрез изгаряне на корабни горива на борда, се очаква да доведе и до намаляване на емисиите на CO2. Поради това се очаква мярката да подпомогне изпълнението на целите, свързани с политиките на Съюза в областта на околната среда, здравето и климата.
            
            
               (4)Позволяването на Испания да прилага намалена ставка на акциза върху електроенергията при брегово електрозахранване не надхвърля необходимото, за да се увеличи използването на бреговото електрозахранване, тъй като в повечето случаи производството на електроенергия на борда на плавателните съдове ще продължи да бъде по-конкурентната алтернатива. По същата причина, както и поради това, че понастоящем въпросната технология не се предлага в Испания, няма вероятност мярката да доведе до значително нарушаване на конкуренцията през срока на прилагането си и следователно няма да се отрази неблагоприятно върху правилното функциониране на вътрешния пазар. 
            
            
               (5)Съгласно член 19, параграф 2 от Директива 2003/96/ЕО всяко разрешение, предоставено по силата на тази разпоредба, трябва да бъде строго ограничено във времето. С цел да се гарантира, че срокът на разрешението е достатъчно дълъг и няма да разколебае пристанищните оператори да направят необходимите инвестиции, е подходящо да се даде разрешение за срок от шест години, при спазване обаче на общите разпоредби в тази област, които могат да бъдат приети съгласно член 113 от Договора за функционирането на Европейския съюз (ДФЕС) и които стават приложими преди предвидената дата на изтичане на срока на разрешението.
            
            
               (6)Настоящото решение не засяга прилагането на правилата на Съюза относно държавните помощи,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               На Испания се разрешава да прилага намалена ставка на акциза върху електроенергията, която се доставя пряко на плавателните съдове при престоя им в пристанища, различни от частните плавателни съдове за развлечение, при условие че се спазват минималните равнища на данъчно облагане, посочени в член 10 от Директива 2003/96/ЕО.
            
            
               Член 2
            
            
               Настоящото решение поражда действие в деня на нотифицирането му. Действието му изтича шест години след посочената дата. 
            
            
               Ако обаче Съветът, като действа въз основа на член 113 от ДФЕС, предвиди общи правила за данъчните облекчения за брегово електрозахранване, срокът на действие на настоящото решение изтича в деня, в който стават приложими тези общи правила.
            
            
               Член 3
            
            
               Адресат на настоящото решение е Кралство Испания.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 283, 31.10.2003 г., стр. 51.
               
               
                  
                     (2)
                  
                        Вж. COM(2016) 769 final от 13 ноември 2016 г.
               
               
                  
                     (3)
                  
                        Понятието „частно плаване за развлечение“ е определено в член 14, параграф 1, буква в), втора алинея от Директива 2003/96/ЕО.
               
               
                  
                     (4)
                  
                        Регламент (ЕС) № 651/2014 на Комисията за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ L 187, 26.6.2014 г., стр. 1—78).
               
               
                  
                     (5)
                  
                        Препоръка 2006/339/ЕО на Комисията от 8 май 2006 г. за насърчаване на бреговото електрозахранване на корабите при престоя им в пристанища на Общността (ОВ L 125, 12.5.2006 г.).
               
               
                  
                     (6)
                  
                        Директива 2008/50/ЕО на Европейския парламент и на Съвета от 21 май 2008 г. относно качеството на атмосферния въздух и за по-чист въздух за Европа (ОВ L 152, 11.6.2008 г., стр. 1).
               
               
                  
                     (7)
                  
                        Директива 2014/94/ЕС на Европейския парламент и на Съвета от 22 октомври 2014 г. за разгръщането на инфраструктура за алтернативни горива (ОВ L 307, 28.10.2014 г., стр. 1—20).
               
               
                  
                     (8)
                  
                  
                        C(2014) 2231 final, 9 април 2014 г.
                  
               
               
                  
                     (9)
                  
                        Препоръка 2006/339/ЕО на Комисията от 8 май 2006 г. за насърчаване на бреговото електрозахранване на корабите при престоя им в пристанища на Общността (ОВ L 125, 12.5.2006 г.).
               
               
                  
                     (10)
                  
                        Съобщение на Комисията до Европейския парламент, Съвета, Европейския икономически и социален комитет и Комитета на регионите — Стратегически цели и препоръки за политиката на ЕС в областта на морския транспорт до 2018 г., COM(2009) 8 окончателен, 21 януари 2009 г.
               
               
                  
                     (11)
                  
                        Вж. Европейска Комисия, Генерална дирекция „Околна среда“, Договор за услуги за емисии от кораби: възлагане, намаляване и пазарни инструменти, задача 2а — Брегово електрозахранване, август 2005 г., 
                  http://ec.europa.eu/environment/air/pdf/task2_shoreside.pdf
                  . Анализът на разходите е извършен за три пристанища: Гьотеборг (Швеция), Жуно и Лонг Бийч (САЩ).
               
               
                  
                     (12)
                  
                        ОВ L 283, 31.10.2003 г., стр. 51.